Raaisel oor verlore hond met juweliersware om nek‘n Africanus-kruising is in ‘n straat in Milnerton aan ‘n paal vasgemaak met dié juweliersware aan haar halsbandjie. (Foto: Facebook) Cheryl Lyn Potgieter, ŉ diereredder van Milnerton in die Wes-Kaap, krap kop oor ŉ hond wat met ŉ duur hangertjie en ring wat aan haar halsband vasgemaak is, na ŉ diereskuiling in dié voorstad gebring is. Volgens Potgieter, eienaar van die Cheryl Lyn Rescue Organisation, is dié hond, ŉ Africanus-kruising, deur ŉ vrou in ŉ straat in Milnerton gevind waar sy aan ŉ paal vasgemaak was. “Die vrou het die hond na die Tafelsig-dierekliniek geneem waarna sy deur die Fallen Angels-groep na my organisasie gebring is om te probeer uitpluis aan wie die hond behoort,” vertel Potgieter aan Maroela Media. “Die ring wat aan die halsbandjie vasgemaak is, is nie ŉ egte diamantring nie, maar lyk steeds asof dit goeie juweliersware is. Die hangertjie is beslis ŉ stuk juweliersware van baie goeie gehalte en dit is wat die storie so vreemd maak,” sê Potgieter. Dié ring is saam met ‘n hangertjie aan die hond se halsband vasgemaak. (Foto: Facebook) Sy sê sy het reeds twee wenke gekry oor die hond se moontlike eienaar. “Iemand het my uit Rondebosch gebel en gesê sy lyk presies soos ŉ hond wat daar op ŉ vermis-plakkaat pryk en iemand anders het my laat weet die hond behoort aan ŉ boemelaar in Milnerton. Dit is vir ons egter baie moeilik om te sê, maar ek kan aanvoel dat daar iets baie vreemd aan die storie is.” Sy voeg by dat hulle desperaat is vir inligting en dat hulle die hond uiteraard so gou moontlik aan haar regte eienaar wil terugbesorg. “As enigiemand inligting het oor die hond, moet hulle asseblief nie skroom om my te kontak nie.” Bel Potgieter by 082 770 2667. Die hondjie wat aan die paal vasgemaak is. (Foto: Verskaf)